答司马谏议书

某启：昨日蒙教，窃以为与君实游处相好之日久，而议事每不合，所操之术多异故也。

虽欲强聒，终必不蒙见察，故略上报，不复一一自辨。

重念蒙君实视遇厚，于反覆不宜卤莽，故今具道所以，冀君实或见恕也。

盖儒者所争，尤在于名实，名实已明，而天下之理得矣。

今君实所以见教者，以为侵官、生事、征利、拒谏，以致天下怨谤也。

某则以谓受命于人主，议法度而修之于朝廷，以授之于有司，不为侵官；

举先王之政，以兴利除弊，不为生事；为天下理财，不为征利；

辟邪说，难壬人，不为拒谏。

至于怨诽之多，则固前知其如此也。  
  
人习于苟且非一日，士大夫多以不恤国事、同俗自媚于众为善，

上乃欲变此，而某不量敌之众寡，欲出力助上以抗之，则众何为而不汹汹然？

盘庚之迁，胥怨者民也，非特朝廷士大夫而已；

盘庚不为怨者故改其度，度义而后动，是而不见可悔故也。

如君实责我以在位久，未能助上大有为，以膏泽斯民，则某知罪矣；

如曰今日当一切不事事，守前所为而已，则非某之所敢知。