谏太宗十思疏

臣闻：求木之长者，必固其根本；

欲流之远者，必浚其泉源；

思国之安者，必积其德义。

源不深而望流之远，根不固而求木之长，德不厚而思国之治，臣虽下愚，知其不可，而况于明哲乎？

人君当神器之重，居域中之大，将崇极天之峻，永保无疆之休。

不念居安思危，戒奢以俭，德不处其厚，情不胜其欲，斯亦伐根以求木茂，塞源而欲流长也。

凡百元首，承天景命，莫不殷忧而道著，功成而德衰，有善始者实繁，能克终者盖寡。

岂其取之易而守之难乎？昔取之而有余，今守之而不足，何也？

夫在殷忧必竭诚以待下，既得志则纵情以傲物；

竭诚则吴、越为一体，傲物则骨肉为行路。

虽董之以严刑，振之以威怒，终苟免而不怀仁，貌恭而不心服。

怨不在大，可畏惟人；载舟覆舟，所宜深慎。

奔车朽索，其可忽乎？

君人者，诚能见可欲，则思知足以自戒；

将有作，则思知止以安人；念高危，则思谦冲而自牧；惧满溢，则思江海下百川；

乐盘游，则思三驱以为度；忧懈怠，则思慎始而敬终；虑壅蔽，则思虚心以纳下；

想谗邪，则思正身以黜恶；

恩所加，则思无因喜以谬赏；

罚所及，则思无因怒而滥刑。

总此十思，弘兹九德，简能而任之，择善而从之，则智者尽其谋，勇者竭其力，仁者播其惠，信者效其忠；

文武争驰，在君无事，可以尽豫游之乐，可以养松乔之寿，鸣琴垂拱，不言而化。

何必劳神苦思，代下司职，役聪明之耳目，亏无为之大道哉！